CELEX: C2006/022/18
Language: el
Date: 2006-01-28 00:00:00
Title: Υπόθεση C-440/05: Προσφυγή της Επιτροπής των Ευρωπαϊκών Κοινοτήτων κατά του Συμβουλίου που ασκήθηκε στις  8 Δεκεμβρίου 2005

28.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/10
            
         Προσφυγή της Επιτροπής των Ευρωπαϊκών Κοινοτήτων κατά του Συμβουλίου που ασκήθηκε στις 8 Δεκεμβρίου 2005
   (Υπόθεση C-440/05)
   (2006/C 22/18)
   γλώσσα διαδικασίας: η γαλλική
   Η Επιτροπή των Ευρωπαϊκών Κοινοτήτων, εκπροσωπούμενη από τους W. Bogensberger και R. Troosters, με τόπο επιδόσεων στο Λουξεμβούργο, άσκησε στις 8 Δεκεμβρίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Συμβουλίου της Ευρωπαϊκής Ενώσεως.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               —
            
            
               να διαπιστώσει ότι η απόφαση-πλαίσιο 2005/667/ΔΕΥ του Συμβουλίου, της 12ης Ιουλίου 2005, για την ενίσχυση του ποινικού πλαισίου καταστολής της ρύπανσης από πλοία (1), είναι παράνομη·
            
         
               —
            
            
               να ακυρώσει την ως άνω απόφαση-πλαίσιο·
            
         
               —
            
            
               να καταδικάσει το Συμβούλιο της Ευρωπαϊκής Ενώσεως στα δικαστικά έξοδα.
            
         Λόγοι ακυρώσεως και κύρια επιχειρήματα
   Λαμβανομένης υπόψη της λειτουργικής θεωρήσεως που ακολούθησε το Δικαστήριο στην απόφαση της 13ης Σεπτεμβρίου 2005 στην υπόθεση C-176/03, Επιτροπή κατά Συμβουλίου (μη δημοσιευθείσα ακόμη στη Συλλογή), καθώς και του γεγονότος ότι τα μέτρα που προβλέπουν τα άρθρα 1 έως 10 της αποφάσεως-πλαισίου 2005/667/ΔΕΥ είναι μέτρα ποινικής φύσεως αναγκαία προς εξασφάλιση της αποτελεσματικότητας της κοινής πολιτικής μεταφορών, όπως αυτή αναπτύχθηκε με την οδηγία 2005/35/ΕΚ (2), η Επιτροπή θεωρεί ότι το σύνολο της αποφάσεως-πλαισίου προσβάλλει το άρθρο 47 ΣΕΕ, λόγω του ενιαίου χαρακτήρα της, οπότε αυτή είναι παράνομη.
   
      (1)  ΕΕ L 255 της 30ής Σεπτεμβρίου 2005, σ. 164.
   
   
      (2)  Οδηγία 2005/35/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με τη ρύπανση από τα πλοία και τη θέσπιση κυρώσεων για παραβάσεις (ΕΕ L 255 της 30ής Σεπτεμβρίου 2005, σ. 11).